Die skisma van Sowjet- en Westerse Marxisme ontstaan n.a.v. die feit dat die debat oor die kuns en literatuur in Rusland oorheers word deur die politieke druk van die Stalinisme in die algemeen en die Shdanowisme in die besonder, terwyl die Marxiste buite Rusland Marx se ondersteuning van die kunstenaar se vryheid verdedig. Dit word egter nie losgemaak van die leer dat die syn die bewussyn bepaal nie. "Ek, die kunstenaar, het ŉ bepaalde bewussyn, wat deur die maatskaplike wêreld gevorm is ... My ondervinding weerspreek my bewussyn. Dit wil sê ek het ŉ nuwe persoonlike ondervinding: iets wat nog nie in die maatskaplike werklikheid bestaan het nie" (Caudwell, 1936: 205).